pythainlp/thaigov-v2-corpus-22032023 huggingface dataset:
วันพฤหัสบดีที่ 1 เมษายน 2564
การรถไฟแห่งประเทศไทยเปิดจองตั๋วโดยสารขบวนรถพิเศษ เดินทางช่วงเทศกาลสงกรานต์ เริ่มวันที่ 1 เมษายน 2564 เป็นต้นไป
การรถไฟแห่งประเทศไทย (รฟท.) เปิดจองตั๋วโดยสารขบวนรถพิเศษ สำหรับเดินทางช่วงเทศกาลสงกรานต์ ระหว่างวันที่ 9 - 15 เมษายน 2564 เริ่มตั้งแต่วันที่ 1 เมษายน 2564 เวลา 08.30 น. เป็นต้นไป
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า การรถไฟแห่งประเทศไทย (รฟท.) เปิดจองตั๋วโดยสารขบวนรถพิเศษ สำหรับเดินทางช่วงเทศกาลสงกรานต์ ระหว่างวันที่ 9 - 15 เมษายน 2564 เริ่มตั้งแต่วันที่ 1 เมษายน 2564 เวลา 08.30 น. เป็นต้นไป เพื่ออำนวยความสะดวกให้ประชาชนที่ต้องการเดินทางกลับภูมิลำเนา และท่องเที่ยวในเส้นทางสายเหนือ และสายตะวันออกเฉียงเหนือ ได้เดินทางไปกลับในช่วงเทศกาลสงกรานต์ได้อย่างพอเพียง ไม่เกิดปัญหาผู้โดยสารตกค้างตามนโยบายของกระทรวงคมนาคม
ทั้งนี้ การให้บริการขบวนรถพิเศษเพิ่มเติม มีทั้งประเภทรถนอนปรับอากาศ และรถนั่งชั้น 3 ไป - กลับ รวม 16 ขบวน แบ่งเป็นเส้นทางสายเหนือ และสายตะวันออกเฉียงเหนือ ระหว่างวันที่ 9 - 14 เมษายน 2564 (เที่ยวไป 8 ขบวน) และวันที่ 10 และ 15 เมษายน 2564 (เที่ยวกลับ 8 ขบวน) รวมทั้งยังได้มีการพ่วงตู้โดยสารเพิ่มจนเต็มหน่วยลากจูงในขบวนรถที่วิ่งให้บริการปกติทุกสายทั่วประเทศ ซึ่งทำให้สามารถรองรับปริมาณการเดินทางของประชาชนได้สูงสุดถึง 100,000 คนต่อวัน
นอกจากนี้ การรถไฟฯ ขอแจ้งงดเดินขบวนรถนำเที่ยว ขบวนที่ 909/910 กรุงเทพ - น้ำตก - กรุงเทพ และขบวนที่ 911/912 กรุงเทพ - สวนสนประดิพัทธ์ - กรุงเทพ ในวันที่ 10 - 11 และ 17 - 18 เมษายน 2564 ซึ่งเป็นวันหยุดเสาร์ - อาทิตย์ ในช่วงวันหยุดเทศกาลสงกรานต์ด้วย
นายนิรุฒ กล่าวว่า รฟท. ยังได้เตรียมความพร้อมมาตรการดูแลความปลอดภัยในการเดินทาง โดยจัดตั้งศูนย์ปลอดภัยช่วงเทศกาลสงกรานต์ เพื่อทำหน้าที่ติดตามประสานงานกับหน่วยงานที่เกี่ยวข้อง ดูแลการเดินทางของผู้โดยสาร สั่งการแก้ไขกรณีเกิดเหตุอันตราย และรวบรวมสถิติข้อมูลการเดินทาง ขณะเดียวกันยังได้เฝ้าระวังและตรวจวัดระดับแอลกอฮอล์ สารเสพติดของพนักงานขับรถ เจ้าหน้าที่ประจำขบวนรถ และประจำสถานีก่อนปฏิบัติหน้าที่ รวมถึงการห้ามจำหน่ายและดื่มเครื่องดื่มแอลกอฮอล์ รวมถึงสารเสพติดบนขบวนรถโดยสารและสถานีรถไฟ โดยมีการขอความร่วมมือไปยังกองบังคับการตำรวจรถไฟ เพื่อเพิ่มความเข้มงวดในการตรวจตราอีกทางหนึ่งด้วย
ขณะเดียวกัน รฟท. ได้จัดมาตรการเฝ้าระวังและป้องกันการแพร่ระบาดของโรคติดเชื้อไวรัส COVID-19 ตามนโยบายของกระทรวงคมนาคม กรมการขนส่งทางรางอย่างเคร่งครัด โดยกำหนดจุดคัดกรองวัดไข้ผู้โดยสารก่อนเข้าในพื้นที่ การตั้งจุดให้บริการแอลกอฮอล์ล้างมือ การให้สวมหน้ากาก เว้นระยะห่าง Social Distancing ให้มีจุดยืน/นั่ง ที่ชัดเจนทั้งภายในสถานีและบนขบวนรถ โดยให้เว้นที่นั่งในลักษณะที่เว้นที่เพื่อไม่ให้ผู้โดยสารนั่งติดกัน ยกเว้นผู้โดยสารที่เดินทางมาด้วยกัน พร้อมกับให้สแกนแอปพลิเคชัน ไทยชนะ ก่อนและหลังใช้บริการ แต่หากผู้โดยสารไม่สามารถใช้แอพพลิเคชันไทยชนะผ่านการสแกนโทรศัพท์ได้ก็จะต้องกรอกข้อมูลการเดินทางตามแบบฟอร์มที่จัดไว้ให้แทน โดยผู้โดยสารสามารถสอบถามข้อมูลเพิ่มเติม รวมทั้งกำหนดเวลาต่าง ๆ ของขบวนรถที่ให้บริการในช่วงเทศกาลสงกรานต์ ได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊ก แฟนเพจ ทีมพีอาร์การรถไฟแห่งประเทศไทย
วันพฤหัสบดีที่ 1 เมษายน 2564
การสัมมนาเชิงปฏิบัติการ ”การจัดทำแผนบริหารความเสี่ยงการทุจริต ประจำปีงบประมาณ พ.ศ.2564”
นายสหวัฒน์  โสภา  ผู้ช่วยปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการ ”การจัดทำแผนบริหารความเสี่ยงการทุจริต ประจำปีงบประมาณ พ.ศ.2564”  ณ โรงแรมเซ็นจูรี่ พาร์ค กรุงเทพฯ
วันนี้(1 เมษายน 2564) นายสหวัฒน์ โสภา ผู้ช่วยปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการ ”การจัดทำแผนบริหารความเสี่ยงการทุจริต ประจำปีงบประมาณ พ.ศ.2564” เพื่อเพิ่มประสิทธิภาพการควบคุมความเสี่ยงการทุจริตในปัจจุบัน จัดขึ้นระหว่างวันที่ 30 มีนาคม - 2 เมษายน 2564 จัดโดย ศูนย์ปฏิบัติการต่อต้านทุจริต กระทรวงอุตสาหกรรม โดยมี ข้าราชการ เจ้าหน้าที่สำนักงานอุตสาหกรรมจังหวัดทั่วประเทศ เข้าร่วม ณ โรงแรมเซ็นจูรี่ พาร์ค กรุงเทพฯ
โดยการสัมมนาเชิงปฏิบัติการฯ ดังกล่าว จัดการบรรยาย เรื่อง การจัดทำแผนบริหารความเสี่ยงของการทุจจริตของหน่วยงานรัฐ โดยวิทยากรจากสำนักงาน ป.ป.ท. พร้อมทั้งการแบ่งกลุ่มระดมความคิด วิเคราะห์พฤติการณ์และสถานะความเสี่ยง แบ่งกลุ่มประเมินความเสี่ยง ระดับความเสี่ยง ประสิทธิภาพการควบคุมความเสี่ยงการทุจริต และแบ่งกลุ่มคิด วิเคราะห์ กำหนดมาตรการแนวทางการบริหารความเสี่ยงการทุจริต
วันพฤหัสบดีที่ 1 เมษายน 2564
นฤมล นำทัพถก พัฒนาทักษะฝีมือคนพิการ รองรับการประกอบอาชีพ
- -
วันที่ 1 เมษายน 2564ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงานเป็นประธานการประชุมหารือการจัดทำแผนพัฒนาทักษะฝีมือคนพิการรองรับการประกอบอาชีพ ครั้งที่ 2/2564 โดยมีหม่อมหลวงปุณฑริก สมิติ ที่ปรึกษารัฐมนตรีช่วยว่าการกระทรวงแรงงาน และนายนิยม สองแก้ว รองปลัดกระทรวงแรงงานเข้าร่วมประชุม ณ ห้องประชุมปกรณ์ อังศุสิงห์ ชั้น 10 อาคารกรมพัฒนาฝีมือแรงงาน
ศาสตราจารย์ นฤมลกล่าวว่า ปัจจุบันคนพิการยังไม่ได้รับการพัฒนาทักษะมือให้ตรงตามความต้องการของสถานประกอบกิจการเท่าที่ควร เนื่องจากขาดหลักสูตรการฝึกหลักสูตรที่เหมาะสม เครื่องมือ อุปกรณ์ที่ช่วยในการทำงานที่ตรงตามประเภทของความพิการ ฐานข้อมูลด้านแรงงานเพื่อสนับสนุนการจ้างงาน การประชุมในวันนี้จึงเป็นการจัดทำแผนปฏิบัติการพัฒนาทักษะฝีมือคนพิการรองรับการประกอบอาชีพ เพื่อเป็นการบูรณาการการทำงานของหน่วยงานภาครัฐ สถานประกอบกิจการ และส่งเสริมการประกอบอาชีพอิสระ โดยสมาคมคนพิการ สถานประกอบกิจการ สถาบันการศึกษา และหน่วยงานที่เกี่ยวข้อง จะร่วมกันจัดทำหลักสูตรทั้งหาร upskill, reskill และ change skill ตามความเหมาะสมของคนพิการแต่ละประเภทและลักษณะของการทำงาน เพื่อให้คนพิการมีทักษะในการประกอบอาชีพและได้รับการจ้างงานมากขึ้น รองรับการทำงานในโลกยุคใหม่
ที่ประชุมได้เสนอแผนบูรณาการพัฒนาทักษะฝีมือคนพิการเพื่อรองรับการประกอบอาชีพรวม 61 โครงการ เป้าหมายกว่า 180,000 คน การพัฒนาคนพิการใน 3 ประเด็น ประกอบด้วย การพัฒนาทักษะคนพิการ การส่งเสริมการประกอบอาชีพและการจ้างงานคนพิการ และการพัฒนาศักยภาพคนพิการผ่านการแข่งขันฝีมือแรงงาน นอกจากนี้ยังมีโครงการขับเคลื่อนการดำเนินงานประจำปีงบประมาณ พ.ศ. 2564 – พ.ศ. 2565 จำนวน 4 โครงการ ประกอบด้วย โครงการพัฒนาคุณภาพผลิตภัณฑ์ชุมชนและส่งเสริมการตลาดผ่านช่องทางออนไลน์ โครงการส่งเสริมอาชีพการปลูกฮอปส์ (HOPS) เพื่อพัฒนาอาชีพคนพิการทางการเคลื่อนไหวหรือร่างกาย โครงการพัฒนาทักษะมีมือครอบครัวคนพิการทางสติปัญญาเพื่อส่งเสริมการประกอบอาชีพ และโครงการส่งเสริมการประกอบอาชีพธุรกิจสำหรับบุคคลออทิสติกและครอบครัว ซึ่งจะนำไปสู่การสนับสนุนและพัฒนาศักยภาพคนพิการอย่างเป็นรูปธรรม
รมช.แรงงานกล่าวเพิ่มเติมว่า การให้ความช่วยเหลือและดูแลคนพิการ ไม่ได้ดำเนินการเพียงเรื่องการฝึกอบรมและการจ้างงานเท่านั้น การส่งเสริมด้าน CSR ก็เป็นอีกกิจกรรมที่สำคัญ ซึ่งจะมีการแถลงข่าว การเชิญชวนสถานประกอบกิจการ ร่วมทำ CSR เพื่อคนพิการ ในวันที่ 2 เมษายน นี้ ที่กรมพัฒนาฝีมือแรงงาน และคาดว่า จะมีการจัดสัมมนาขึ้นในวันที่ 22 เมษายน 2564 ภายใต้ชื่องาน "เสริมฝีมือ สร้างสุข ให้อาชีพ คนพิการ"
“ความร่วมมือทุกภาคส่วนที่ได้เล็งเห็นถึงศักยภาพของคนพิการ และร่วมสร้างโอกาสให้คนพิการได้มีส่วนร่วมในสังคมอย่างเท่าเทียม จะเป็นส่วนหนึ่งในการจ้างงานและการประกอบอาชีพอิสระที่ยั่งยืน ทำให้มีรายได้ที่มั่นคงและมีคุณภาพชีวิตที่ดีขึ้นต่อไป”รมช.แรงงานกล่าวทิ้งท้าย
วันพฤหัสบดีที่ 1 เมษายน 2564
ดีอีเอส ร่วมพัฒนานโยบายด้านไอซีทีที่สำคัญ ไทย-รัสเซีย ผ่านระบบประชุมทางไกลในเวที Russia – Thailand Technology Day
ดีอีเอส ร่วมพัฒนานโยบายด้านไอซีทีที่สำคัญ ไทย-รัสเซีย ผ่านระบบประชุมทางไกลในเวที Russia – Thailand Technology Day
เมื่อวันที่ 31 มีนาคม 2564 นายเนวินธุ์ ช่อชัยทิพฐ์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม เป็นประธานร่วมกล่าวเปิดการประชุม Russia – Thailand Technology Day ผ่านระบบประชุมทางไกล (video conference) ณ ห้องประชุม MOC ชั้น 6 กระทรวงดิจิทัลเพื่อเศรษฐกิจและสังคม โดยการประชุมดังกล่าวจัดขึ้นระหว่างผู้แทนกระทรวงดิจิทัล การสื่อสาร สื่อมวลชนแห่งสหพันธรัฐรัสเซีย และกระทรวงดิจิทัลเพื่อเศรษฐกิจและสังคม โดยสำนักงานส่งเสริมเศรษฐกิจดิจิทัล เพื่อเป็นเวทีให้หน่วยงานรัฐที่เกี่ยวข้องและบริษัทเอกชนชั้นนำด้านไอซีทีของไทยและรัสเซียได้หารือเกี่ยวกับนโยบายและพัฒนาการด้านไอซีทีที่สำคัญของทั้งสองประเทศ รวมถึงได้เปิดโอกาสให้มีการนำเสนอข้อมูลของรัสเซีย ในเรื่องเทคโนโลยีที่เกี่ยวข้องกับเมืองอัจฉริยะ โครงสร้างพื้นฐาน และโทรคมนาคม
****************************
วันพฤหัสบดีที่ 1 เมษายน 2564
สรรพสามิตรับฟังความคิดเห็นภาคีเครือข่ายชาวไร่ยาสูบ ในประเด็น “โครงสร้างภาษี จ่ายเงินชดเชย และปลูกพืชทดแทน”
ภาคีเครือข่ายชาวไร่ยาสูบแห่งประเทศไทยเข้าพบอธิบดีกรมสรรพสามิตเพื่อหารือเรื่อง ขอให้เร่งรัดการจ่ายเงินชดเชยสำหรับผลกระทบจากการลดปริมาณการรับซื้อใบยาสูบของการยาสูบแห่งประเทศไทย สำหรับฤดูกาลผลิต 2562/2563 และขอให้โครงสร้างภาษีบุหรี่ใหม่
นายลวรณ แสงสนิท อธิบดีกรมสรรพสามิต เปิดเผยว่า วันนี้ (31 มีนาคม 2564) ภาคีเครือข่ายชาวไร่ยาสูบแห่งประเทศไทย ซึ่งเป็นตัวแทนชาวไร่ยาสูบ จาก 15 จังหวัด ที่ได้รับผลกระทบจากการปรับโครงสร้างภาษีสรรพสามิตยาสูบตามพระราชบัญญัติภาษีสรรพสามิต พ.ศ. 2560 ขอเข้าพบเพื่อหารือเรื่อง ขอให้เร่งรัดการจ่ายเงินชดเชยสำหรับผลกระทบจากการลดปริมาณการรับซื้อใบยาสูบของการยาสูบแห่งประเทศไทย สำหรับฤดูกาลผลิต 2562/2563 และขอให้โครงสร้างภาษีบุหรี่ใหม่ มีผลกระทบต่อชาวไร่น้อยที่สุดและมีระยะเวลาเพียงพอในการปรับตัว นั้น
อธิบดีกรมสรรพสามิตกล่าวว่า การเร่งรัดขอให้การจ่ายเงินชดเชยนั้น กระทรวงการคลัง โดยกรมสรรพสามิตได้เสนอทบทวนโครงการให้ความช่วยเหลือเกษตรกรผู้เพาะปลูกและผู้บ่มอิสระที่ได้รับผลกระทบจากการลดปริมาณการรับซื้อใบยาสูบของการยาสูบแห่งประเทศไทยฤดูกาลผลิต 2562/2563 ไปแล้ว เมื่อเดือนกุมภาพันธ์ที่ผ่านมา ซึ่งกระทรวงการคลังได้ให้ความเห็นชอบแล้ว โดยได้ขอจัดสรรงบกลางรายการเงินสำรองจ่ายเพื่อกรณีฉุกเฉินหรือจำเป็น ซึ่งขณะนี้อยู่ระหว่างการพิจารณา ของสำนักงบประมาณ และสำหรับการพิจารณาปรับโครงสร้างภาษียาสูบจำเป็นต้องพิจารณาปัจจัยต่าง ๆ อย่างรอบคอบ เช่น นโยบายด้านสาธารณสุข แนวทางป้องกันสินค้าผิดกฎหมาย ผลกระทบต่อเกษตรกรและอุตสาหกรรม และรายได้ของรัฐบาล ซึ่งปัจจุบันกระทรวงการคลังโดยกรมสรรพสามิตกำลังพิจารณาโครงสร้างภาษียาสูบที่เหมาะสมเป็นธรรมและเกิดประโยชน์สูงสุดแก่ประเทศ
อธิบดีกรมสรรพสามิตกล่าวเพิ่มเติมว่าในกรณีการปลูกพืชทดแทน กรมสรรพสามิต จะแต่งตั้งกรรมการพิจารณาแนวทางการส่งเสริมเกษตรกรให้เพาะปลูกพืชชนิดอื่นทดแทนการปลูกยาสูบเพิ่มเติม โดยเพิ่มผู้แทนเกษตรกรผู้ปลูกต้นยาสูบร่วมเป็นกรรมการด้วย เพื่อให้คณะกรรมการ มีข้อมูลที่ครบถ้วนในการพิจารณาหาข้อสรุปให้ได้โดยเร็วต่อไป
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 2 เมษายน 2564
"ทรงพระเจริญ"
๒ เมษายน วันคล้ายวันพระราชสมภพ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
วันพฤหัสบดีที่ 1 เมษายน 2564
วธ.ร่วมกับโครงการสุขสยาม ณ ไอคอนสยาม เฉลิมพระเกียรติสมเด็จพระกนิษฐาธิราชเจ้าฯ จัดโครงการ “ด้วยรักและผูกพัน สายสัมพันธ์ จีน – ไทย ใช่อื่นไกลพี่น้องกัน”
วธ.ร่วมกับโครงการสุขสยาม ณ ไอคอนสยาม เฉลิมพระเกียรติสมเด็จพระกนิษฐาธิราชเจ้าฯ จัดโครงการ “ด้วยรักและผูกพัน สายสัมพันธ์ จีน – ไทย ใช่อื่นไกลพี่น้องกัน”
วันที่30มีนาคม2564ที่โครงการสุขสยาม ชั้นGณ ไอคอนสยาม กรุงเทพฯ ดร.ยุพา ทวีวัฒนะกิจบวร ปลัดกระทรวงวัฒนธรรม เป็นประธานในพิธีแถลงข่าวโครงการ"ด้วยรักและผูกพัน สายสัมพันธ์ จีน–ไทย ใช่อื่นไกลพี่น้องกัน”เฉลิมพระเกียรติ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พร้อมด้วยนายสุวรรณชัย โลหะวัฒนกุล กรรมการผู้จัดการใหญ่โครงการสุขสยามและนายกู้ หงซิน ผู้อำนวยการศูนย์วัฒนธรรมแห่งประเทศจีน ณ กรุงเทพฯ ร่วมแถลงข่าว โดยมีผู้บริหารกระทรวงวัฒนธรรม ผู้บริหารโครงการสุขสยามและไอคอนสยาม ผู้แทนศูนย์วัฒนธรรมแห่งประเทศจีน ณ กรุงเทพฯ และผู้แทนหน่วยงานที่เกี่ยวข้อง เข้าร่วม
ดร.ยุพา ทวีวัฒนะกิจบวร ปลัดกระทรวงวัฒนธรรม กล่าวว่า กระทรวงวัฒนธรรม (วธ.) ร่วมกับโครงการสุขสยาม จัดโครงการ"ด้วยรักและผูกพัน สายสัมพันธ์ จีน–ไทย ใช่อื่นไกลพี่น้องกัน”เฉลิมพระเกียรติ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ระหว่างวันที่2-5เมษายน2564ณ เมืองสุขสยาม ชั้นGณ ไอคอนสยาม กรุงเทพฯ เพื่อเฉลิมพระเกียรติ เนื่องในโอกาสวันที่2เมษายน2564ซึ่งเป็นวันคล้ายวันพระราชสมภพสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระองค์ทรงปฏิบัติพระราชกรณียกิจเพื่อประโยชน์ของพสกนิกรชาวไทยนานัปประการและพระราชกรณียกิจด้านความสัมพันธ์กับต่างประเทศที่โดดเด่น คือ การสร้างความสัมพันธ์ระหว่างประเทศไทยและสาธารณรัฐประชาชนจีนและปีนี้ครบรอบ 46 ปี ของการสถาปนาความสัมพันธ์ทางการทูต ระหว่างประเทศไทยและสาธารณรัฐประชาชนจีน ซึ่งสอดคล้องกับนโยบายของรัฐบาล ในการเทิดทูนสถาบันชาติ ศาสนาและพระมหากษัตริย์และนโยบายของนายอิทธิพล คุณปลื้ม รัฐมนตรีว่าการกระทรวงวัฒนธรรมในการส่งเสริมและพัฒนาความสัมพันธ์ทางวัฒนธรรมกับต่างประเทศเพื่อนำความเป็นไทยสู่สากล และการต่อยอดวัฒนธรรมด้วยการนำคุณค่าของวัฒนธรรมมาสร้างสรรค์สินค้าและบริการเพื่อเพิ่มมูลค่าทางเศรษฐกิจ สร้างรายได้จากการท่องเที่ยวและบริการทางวัฒนธรรม
ปลัดกระทรวงวัฒนธรรม กล่าวอีกว่า กิจกรรมโครงการนี้ประกอบด้วยนิทรรศการเฉลิมพระเกียรติสายสัมพันธ์ไทย-จีน หมื่นลี้แห่งความสุข เนื่องในวันคล้ายวันพระราชสมภพสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี โดยมีการจัดแสดงหนังสือพระราชนิพนธ์ในการเสด็จพระราชดำเนินเยือนสาธารณรัฐประชาชนจีนด้วย เพื่อเผยแพร่องค์ความรู้เกี่ยวกับพระราชกรณียกิจด้านการสร้างความสัมพันธ์ระหว่างประเทศไทยกับสาธารณรัฐประชาชนจีน การแสดงทางศิลปวัฒนธรรม การฉายภาพยนตร์ไทย-จีนให้ชมโดยไม่เสียค่าใช้จ่าย การออกร้านหนังสือวรรณกรรมไทย-จีน การออกร้านจำหน่ายอาหารไทยและจีน ร้านอาหารอร่อย100ปี และร้านผลิตภัณฑ์ทางวัฒนธรรม รวมทั้งกิจกรรมสาธิตการประดิษฐ์งานศิลปะ ได้แก่ การทำพัด การวาดหน้ากากจีน การตัดกระดาษจีน และการทำศิลปะภาพพิมพ์
วันพฤหัสบดีที่ 1 เมษายน 2564
อนุทิน ย้ำฉีดวัคซีนโควิด 19 ร่วมการป้องกันตนเอง ช่วยเปิดประเทศปลอดภัย กระตุ้นเศรษฐกิจประเทศ
รองนายกรัฐมนตรีและรัฐมนตรีว่าการกระทรวงสาธารณสุข ย้ำฉีดวัคซีนโควิด 19 ช่วยป้องกันเจ็บป่วยรุนแรงและเสียชีวิต ตั้งเป้าฉีดครอบคลุมประชากรโดยเร็ว ร่วมกับสวมหน้ากาก เว้นระยะห่าง เติมเต็มป้องกันติดเชื้อและแพร่เชื้อได้ เพื่อเปิดประเทศปลอดภัย ชูจัดงานไมซ์ช่ว
รองนายกรัฐมนตรีและรัฐมนตรีว่าการกระทรวงสาธารณสุข ย้ำฉีดวัคซีนโควิด 19 ช่วยป้องกันเจ็บป่วยรุนแรงและเสียชีวิต ตั้งเป้าฉีดครอบคลุมประชากรโดยเร็ว ร่วมกับสวมหน้ากาก เว้นระยะห่าง เติมเต็มป้องกันติดเชื้อและแพร่เชื้อได้ เพื่อเปิดประเทศปลอดภัย ชูจัดงานไมซ์ช่วยกระตุ้นเศรษฐกิจ ดึงชาวต่างชาติเข้าประเทศ
วันนี้ (1 เมษายน 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ภายหลังเป็นประธานพิธีลงนามข้อตกลงความร่วมมือ “เปิดเมืองปลอดภัย จัดงานไมซ์มั่นใจ ด้วยมาตรฐาน” ใน 10 เมืองไมซ์ ว่า รัฐบาลต้องการเปิดประเทศอย่างปลอดภัย สิ่งสำคัญคือประชากรในประเทศต้องปลอดภัย ได้รับวัคซีนโควิด 19 ครอบคลุมมากพอที่จะเกิดภูมิคุ้มกันหมู่ ซึ่งวัคซีนจะช่วยลดการเจ็บป่วยรุนแรงและเสียชีวิตได้ 100 เปอร์เซ็นต์ ส่วนการป้องกันการติดเชื้อและแพร่เชื้อป้องกันได้ร้อยละ 70 และหากยังคงมาตรการ นิวนอร์มัล ด้วยการสวมหน้ากาก ล้างมือ เว้นระยะห่าง ดูแลสุขภาพอย่างดี จะเติมเต็มทำให้ป้องกันติดเชื้อและแพร่เชื้อได้ 100 เปอร์เซ็นต์ เหมือนที่เราควบคุมการระบาดระลอกแรกจนไม่มีการแพร่เชื้อ
มานานกว่า 6 เดือน
ทั้งนี้ กระทรวงสาธารณสุขจะกระจายวัคซีนไปยังประชาชนทั่วประเทศให้เร็วที่สุดในช่วงปลายเดือนพฤษภาคมถึงต้นเดือนมิถุนายนนี้ ตั้งเป้าหมายให้ประเทศไทยเป็นประเทศแรกในอาเซียนที่ฉีดวัคซีนได้ครอบคลุมประชากรมากที่สุด เร็วที่สุด เพื่อฟื้นฟูเศรษฐกิจให้เร็วที่สุด แม้จะมีการติดเชื้อก็จะเป็นจำนวนน้อยที่ระบบสาธารณสุขรับได้ ส่วนการจัดงานไมซ์จะเป็นการจุดประกายให้เมืองไทยกลับมาสู่ภาวะปกติโดยเร็ว เนื่องจากช่วยส่งเสริมการทำงานและสร้างรายได้ ลดปัญหาการลักลอบเข้า-ออกประเทศไปทำงาน จึงลดความเสี่ยงที่จะนำเชื้อกลับเข้ามาด้วย รวมถึงการจัดงานอย่างปลอดภัยมีมาตรฐานก็จะช่วยเรียกชาวต่างประเทศเข้ามาท่องเที่ยวจัดสัมมนา ประชุม แสดงสินค้า เป็นการกระตุ้นเศรษฐกิจด้วย
“ชาวต่างชาติที่จะเข้ามาก็ต้องมั่นใจว่า ประชาชนในประเทศเราสุขภาพแข็งแรง ปลอดภัย มีระบบสาธารณสุขดูแลเขาเมื่อเจ็บป่วยได้ ซึ่งเมื่อเราฉีดวัคซีนได้ครอบคลุมมากเพียงพอก็ตั้งสมมติฐานว่าปลอดภัยได้” นายอนุทินกล่าว
นายอนุทินกล่าวว่า ส่วนการรับวัคซีนแล้วไม่ต้องกักตัวถือเป็นเป้าหมาย แต่ต้องมีการศึกษาเรื่องภูมิคุ้มกันผลตอบสนองต่อวัคซีนก่อนว่าเป็นอย่างไร ฉีดครบ 2 โดสแล้วใช้เวลานานเท่าใดภูมิคุ้มกันจึงจะสูงจนปลอดภัยต่อการติดเชื้อ ถ้าปลอดภัยก็ไม่ต้องกักตัว โดยจะเริ่มในคนไทยที่มีภารกิจเดินทางไปต่างประเทศ กลับมาไม่ต้องกักตัวส่วนชาวต่างชาติอาจต้องรอเรื่องวัคซีนพาสปอร์ตที่จะต้องตกลงกันระหว่างประเทศ
“ส่วนการส่งวัคซีนไปฉีดที่ภูเก็ต 1 แสนโดส ส่งไปแล้ว 5 หมื่นโดส จะส่งตามไปอีก 5 หมื่นโดส และส่งไปเกาะสมุย จ.สุราษฎร์ธานี 5 หมื่นโดส ถ้าผลภูมิคุ้มกันออกมาดี ก็เปิดพื้นที่ได้เร็ว และพรุ่งนี้จะนำวัคซีนไป อ.แม่สะเรียงด้วยเพื่อฉีดให้แก่ทหาร ตำรวจชายแดน เจ้าหน้าที่สาธารณสุขที่ดูแลผู้ประสบภัยตามหลักมนุษยธรรม” นายอนุทินกล่าว
********************************** 1 เมษายน 2564
*******************************************
วันพฤหัสบดีที่ 1 เมษายน 2564
เริ่มแล้ว! โครงการประกันภัยข้าวนาปี สร้างหลักประกันให้เกษตรกร
...
การเพาะปลูก ต้องพึ่งพาสภาพดินฟ้าอากาศสูงและมีความเสี่ยงจากภัยธรรมชาติต่างๆ ครม. จึงมีมติเห็นชอบโครงการประกันภัยข้าวนาปี ปีการผลิต 2564 เพื่อรองรับต้นทุนในการปลูกข้าวให้แก่เกษตรกร โดยแบ่งการรับประกันภัยออกเป็น 2 ส่วน ได้แก่ ส่วนพื้นฐาน หรือ Tier 1 และส่วนภาคสมัครใจ หรือ Tier 2
.
วันพฤหัสบดีที่ 1 เมษายน 2564
การประชุมคณะกรรมการควบคุมผลิตภัณฑ์ยาสูบแห่งชาติ ครั้งที่ 1/2564
กระทรวงเกษตรฯ ร่วมประชุมคณะกรรมการควบคุมผลิตภัณฑ์ยาสูบแห่งชาติ เพื่อหาแนวทางและติดตามความก้าวหน้าการควบคุมผลิตภัณฑ์ยาสูบ รวมถึง (ร่าง) แผนปฏิบัติการด้านการควบคุมยาสูบแห่งชาติ ฉบับที่สาม
วันพฤหัสบดีที่1เมษายนพ.ศ.2564นายอำพันธุ์เวฬุตันติรองปลัดกระทรวงเกษตรและสหกรณ์เข้าร่วมการประชุมคณะกรรมการควบคุมผลิตภัณฑ์ยาสูบแห่งชาติครั้งที่1/2564โดยมีนายเเพทย์ประพนธ์ตั้งศรีเกียรติกุลที่ปรึกษารัฐมนตรีว่าการกระทรวงสาธารณสุขเป็นประธานและผู้แทนหน่วยงานต่างๆที่เกี่ยวข้องเข้าร่วมณห้องประชุมชัยนาทนเรนทรสำนักงานปลัดกระทรวงสาธารณสุข
โดยที่ประชุมได้มีการรับทราบความก้าวหน้าผลการดำเนินงานควบคุมผลิตภัณฑ์ยาสูบการพิจารณา(ร่าง)ประกาศกระทรวงสาธารณสุขเรื่องหลักเกณฑ์และเงื่อนไขเกี่ยวกับหีบห่อผลิตภัณฑ์ยาสูบและผลิตภัณฑ์ยาสูบประเภทบุหรี่ซิกาแรตพ.ศ... (ร่าง)กฎกระทรวงกำหนดรายการส่วนประกอบสารที่เกิดจากการเผาไหม้ของส่วนปะรกอบผลิตภัณฑ์ยาสูบหลักเกณฑ์เงื่อนไขและการแจ้งและการออกใบรับรองการจดแจ้งและกำหนดอัตราค่าธรรมเนียมพ.ศ....รวมทั้ง(ร่าง)แผนปฏิบัติการด้านการควบคุมยาสูบแห่งชาติฉบับที่สามพ.ศ.2565 – 2570
ทั้งนี้มาตรการที่เกี่ยวข้องกับการควบคุมยาสูบนั้นอาจส่งผลกระทบต่อชาวไร่ยาสูบที่ต้องลดการผลิตในอนาคตซึ่งกระทรวงเกษตรและสหกรณ์เป็นหน่วยงานหนึ่งที่สนับสนุนการดำเนินงานในส่วนที่เกี่ยวข้องกับมาตรการดังกล่าวเพื่อหาแนวทางการลดผลกระทบแก่ชาวไร่ยาสูบเพื่อให้เกิดความสอดคล้องกับมาตรการและนโยบายรัฐและการบูรณาการการทำงานที่มีประสิทธิภาพต่อไป
วันพฤหัสบดีที่ 1 เมษายน 2564
นายกฯ หารือเอกอัครราชทูตโคลอมเบียฯ พร้อมสนับสนุนความร่วมมือตามกลไกทวิภาคีและพหุพาคีระหว่างกันเน้นแลกเปลี่ยนองค์ความรู้ด้านเทคโนโลยีและนวัตกรรมเพิ่มมูลค่าสินค้าและบริการ
นายกฯ หารือเอกอัครราชทูตโคลอมเบียฯ พร้อมสนับสนุนความร่วมมือตามกลไกทวิภาคีและพหุพาคีระหว่างกันเน้นแลกเปลี่ยนองค์ความรู้ด้านเทคโนโลยีและนวัตกรรมเพิ่มมูลค่าสินค้าและบริการ
วันนี้ (1 เมษายน 2564) เวลา 11.00 น. ณ ห้องสีงาช้าง ตึกไทยคู่ฟ้า ทำเนียบรัฐบาล นางอานา มาเรีย ปริเอโต อาบัด (H.E. Mrs. Ana Maria Prieto Abad) เอกอัครราชทูตสาธารณรัฐโคลอมเบียประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเข้ารับหน้าที่ ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรี ได้กล่าวสรุปสาระสำคัญ ดังนี้
นายกรัฐมนตรีกล่าวต้อนรับและแสดงความยินดีกับเอกอัครราชทูตโคลอมเบียฯ ในโอกาสเข้ารับตำแหน่ง พร้อมทั้งชื่นชมความสัมพันธ์ระหว่างไทยกับโคลอมเบียที่มีความราบรื่นมาตลอดซึ่งจะครบรอบ 42 ปีการสถาปนาความสัมพันธ์ทางการทูตระหว่างกันในปีนี้ ซึ่งนายกรัฐมนตรีเห็นว่า ไทยและโคลอมเบียควรเพิ่มพูนความร่วมมือระหว่างกันมากขึ้น ทั้งในระดับทวิภาคีและพหุภาคี ตลอดจนสนับสนุนให้มีการจัดการประชุม Bilateral Consultations ครั้งที่ 3 เพื่อเป็นกลไกในการส่งเสริมและขยายความร่วมมือระหว่างกันในทุกมิติ
เอกอัครราชทูตโคลอมเบียฯ ขอบคุณนายกรัฐมนตรีที่สละเวลาให้เข้าพบ พร้อมทั้งชื่นชมความสัมพันธ์ไทย-โคลอมเบียที่มีความใกล้ชิดกันมาอย่างยาวนาน และเห็นพ้องกับนายกรัฐมนตรีในการเพิ่มพูนความร่วมมือระหว่างกันมากขึ้นในทุกระดับ โดยโคลอมเบียแสดงความสนใจเข้าร่วมเป็นสมาชิก APEC เพื่อเป็นโอกาสในการขยายความร่วมมือพหุภาคีระหว่างกันมากขึ้น นอกจากนี้ เอกอัครราชทูตโคลอมเบียฯ ชื่นชมรัฐบาลไทยที่สามารถควบคุมและจำกัดการแพร่ระบาดของไวรัสโควิด-19 ได้เป็นอย่างดี ชื่นชมกระบวนการฉีดวัคซีนอย่างเป็นระบบของไทย ด้านนายกรัฐมนตรียืนยันพร้อมร่วมมือกับโคลอมเบียในการฟื้นฟูเศรษฐกิจภายหลังสถานการณ์โควิด-19 อย่างยั่งยืน รวมถึงยินดีให้มีการแลกเปลี่ยนองค์ความรู้ทางด้านการแพทย์และการพัฒนาวัคซีนแก่โคลอมเบียด้วย
โอกาสนี้ ทั้งสองฝ่ายเห็นพ้องขยายความร่วมมือทางด้านการค้าและการลงทุนระหว่างกันมากขึ้น โดยเฉพาะการเพิ่มมูลค่าสินค้าเกษตรกรรม ซึ่งทั้งสองประเทศมีศักยภาพ โดยนายกรัฐมนตรีชื่นชมนโยบายเศรษฐกิจสีส้ม (Orange Economy) ของโคลอมเบีย ซึ่งสอดคล้องกับนโยบายของประเทศไทยที่มุ่งเน้นการพัฒนาผลิตภัณฑ์ท้องถิ่นให้เป็นวิสาหกิจชุมชนขนาดย่อมในรูปแบบ SMEs พร้อมทั้งสนับสนุนให้มีการแลกเปลี่ยนองค์ความรู้ด้านเทคโนโลยีและนวัตกรรมเพื่อเพิ่มมูลค่าสินค้าและบริการระหว่างกัน ตลอดจนเชิญชวนให้โคลอมเบียใช้ไทยเป็นฐานในการลงทุนเพื่อขยายตลาดเข้าสู่ประเทศอาเซียน ตามนโยบาย Thailand Plus One
นอกจากนี้ ทั้งสองฝ่ายได้หารือในประเด็นความร่วมมือทางวิชาการร่วมกัน นายกรัฐมนตรีขอบคุณรัฐบาลโคลอมเบียที่ได้จัดหลักสูตรอบรมภาษาสเปนเพื่อยกระดับความสามารถให้แก่บุคลากรภาครัฐ และภาคเอกชนของไทยซึ่งได้จัดต่อเนื่องมากว่า 5 ปี โดยฝ่ายไทยพร้อมสนับสนุนทุนฝึกอบรมในสาขาที่ไทยมีศักยภาพแก่ชาวโคลอมเบียเช่นกัน ตลอดจนยินดีแลกเปลี่ยนประสบการณ์ด้านการบริหารจัดการที่ดิน การปลูกพืชทดแทนพืชเสพติด และการท่องเที่ยวป่าเชิงอนุรักษ์แก่โคลอมเบีย
สำหรับประเด็นสถานการณ์การเมืองในประเทศเมียนมา นายกรัฐมนตรียืนยันไทย และอาเซียนพร้อมสนับสนุนแนวทางสันติและสร้างสรรค์ต่อสถานการณ์เมียนมา ทั้งนี้ ไทยมีแนวปฏิบัติในการให้ความช่วยเหลือผู้หนีภัยชาวเมียนมา โดยยึดหลักการสากล และหลักมนุษยธรรม
วันพฤหัสบดีที่ 1 เมษายน 2564
ปิด! 3 เดือน ทะเลฝั่งอันดามัน ให้สัตว์น้ำฟักไข่
...
เข้าสู่ช่วงฤดูวางไข่ของสัตว์ทะเลหลายชนิด กรมประมงจึงประกาศใช้มาตรการบริหารจัดการทรัพยากรสัตว์น้ำในฤดูสัตว์น้ำมีไข่ วางไข่ เลี้ยงตัวอ่อนฝั่งทะเลอันดามันประจำปี 2564 โดยปิดทะเลฝั่งอันดามัน ใน 4 จังหวัด ได้แก่ ภูเก็ต พังงา กระบี่ และตรัง เป็นเวลา 3 เดือน คือ ระหว่างวันที่ 1 เม.ย. – 30 มิ.ย. 64 ครอบคลุมพื้นที่ 5,000 ตร.กม. ให้สัตว์น้ำได้มีเวลาวางไข่และฟูมฟักตัวอ่อนจนเติบโตโดยไม่ถูกรบกวน
.
หากใครฝ่าฝืนทำประมงในพื้นที่ มีโทษ ปรับตั้งแต่ 5,000 บาท – 30 ล้านบาท ขึ้นกับขนาดของเรือประมง หรือปรับ 5 เท่าของมูลค่าสัตว์น้ำที่ได้จากการทำประมง แล้วแต่จำนวนใดจะสูงกว่า
.
ผลจากการใช้มาตรการนี้ ในปีที่ผ่านมา พบว่าสัตว์น้ำมีจำนวนมากขึ้นเรื่อยๆ โดยเฉพาะในเดือน พ.ค. มีความหนาแน่นสูงสุด คือ 690 ตัว ต่อ 10 ตร.ม. เป็นผลดีต่อชาวประมง เพราะได้ผลผลิตจากการทำประมงสูงขึ้นทุกปีด้วย ถือเป็นการสร้างสมดุลระหว่างการอนุรักษ์กับการใช้ประโยชน์ ให้ความอุดมสมบูรณ์อยู่คู่ทะเลไทยอย่างยั่งยืน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 1 เมษายน 2564
คลังร่วมใจบริจาคโลหิตกิจกรรมจิตอาสาพระราชทาน วันเดียวยอดทะลุ 200 ยูนิต
ที่ปรึกษาด้านเศรษฐกิจการเงิน สศค. รักษาราชการแทนรองปลัดกระทรวงการคลัง ด้านบริหาร นำคณะข้าราชการ พนักงาน และลูกจ้างในหน่วยงานกระทรวงการคลัง ร่วมกิจกรรมโครงการจิตอาสากระทรวงการคลังร่วมบริจาคโลหิต จิตอาสาพระราชทาน เราทำดีเพื่อ ชาติ ศาสน์ กษัตริย์
นายพรชัย ฐีระเวช ที่ปรึกษาด้านเศรษฐกิจการเงินสำนักงานเศรษฐกิจการคลัง รักษาราชการแทนรองปลัดกระทรวงการคลัง ด้านบริหาร นำคณะข้าราชการ พนักงาน และลูกจ้างในหน่วยงานกระทรวงการคลัง ร่วมกิจกรรมโครงการจิตอาสากระทรวงการคลังร่วมบริจาคโลหิต จิตอาสาพระราชทาน เราทำดีเพื่อ ชาติ ศาสน์ กษัตริย์
“วันนี้ (1 เมษายน 2564) ถือเป็นอีกหนึ่งวันที่เราชาวกระทรวงการคลัง ภาคภูมิใจที่ได้มีส่วนร่วมในกิจกรรมจิตอาสาพระราชทาน เราทำดีเพื่อ ชาติ ศาสน์ กษัตริย์ ผ่านการบริจาคโลหิต ซึ่งมียอดผู้ลงทะเบียนแจ้งความประสงค์เข้ามาบริจาคถึง 289 ราย จำนวนโลหิตที่ได้รับบริจาคทั้งสิ้น 234 ยูนิต มากกว่าการรับบริจาคในครั้งที่ผ่านๆ มา
พวกเราภูมิใจว่า การบริจาคโลหิตในวันนี้จะถูกนำไปใช้เพื่อเป็นประโยชน์แก่คนอื่นๆ ต่อไปในอนาคต กิจกรรมนี้ถือได้ว่าเป็นกิจกรรมที่สำคัญอย่างมากในปัจจุบัน ยิ่งมีการแพร่ระบาดของโรคติดเชื้อไวรัสโคโรนา 2019 (Covid-19) ที่ส่งผลกระทบต่อยอดผู้บริจาคโลหิต จนหน่วยงานต่างๆ ต้องออกมารณรงค์กันอย่างหนัก ข้าราชการจึงจำเป็นต้องก้าวเข้ามาเป็นกำลังสำคัญในการช่วยเหลือส่วนรวมโดยยึดตามกระแสพระราชดำรัสขององค์พระบาทสมเด็จพระเจ้าอยู่หัว ร่วมแรงร่วมใจกันทำงานปฏิบัติหน้าที่อย่างเข้มแข็งเพื่อสังคม”
ทั้งนี้ กิจกรรมตามโครงการจิตอาสากระทรวงการคลังร่วมบริจาคโลหิต จิตอาสาพระราชทาน เราทำดีเพื่อ ชาติ ศาสน์ กษัตริย์ จะจัดขึ้นเป็นประจำทุก 3 เดือน โดยครั้งต่อไปจะเป็นวันที่ 1 กรกฎาคม 2564 และ 5 ตุลาคม 2564 ตามลำดับ ซึ่งผู้สนใจสามารถเข้าร่วมบริจาคโลหิตได้ ณ บริเวณประตู 3 กระทรวงการคลัง ตามวันดังกล่าวข้างต้น
วันพฤหัสบดีที่ 1 เมษายน 2564
ท่านผู้หญิงสิริกิติยา เจนเซน ร่วมบรรยายและแลกเปลี่ยนองค์ความรู้จากศิลปะการแสดงโขนและร่างกายศึกษา Khon: The Human Body : Embodiment, Knowledge management
ท่านผู้หญิงสิริกิติยา เจนเซน ร่วมบรรยายและแลกเปลี่ยนองค์ความรู้จากศิลปะการแสดงโขนและร่างกายศึกษา Khon: The Human Body : Embodiment, Knowledge management
วันที่ ๒๗ มีนาคม ๒๕๖๔ เวลา ๑๔.๐๐ น. ท่านผู้หญิงสิริกิติยา เจนเซน ร่วมบรรยายและแลกเปลี่ยนองค์ความรู้จากศิลปะการแสดงโขนและร่างกายศึกษา Khon: The Human Body : Embodiment, Knowledge management ซึ่งเป็นส่วนหนึ่งของกิจกรรมในโครงการพัฒนาองค์ความรู้จากศิลปะการแสดงโขนและร่างกายศึกษา หนึ่งในโครงการที่ได้รับการส่งเสริมจากกองทุนส่งเสริมศิลปะร่วมสมัย ประจำปีงบประมาณ พ.ศ. ๒๕๖๔ โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม นางสาวดารุณี ธรรมโพธิ์ดล ที่ปรึกษาด้านต่างประเทศกระทรวงวัฒนธรรม ผู้บริหารกระทรวงวัฒนธรรม แขกผู้มีเกียรติ และสื่อมวลชน เข้าร่วมงาน ณ หอสมุดนีลเซนเฮส์ กรุงเทพฯ
วันพฤหัสบดีที่ 1 เมษายน 2564
รองปลัดฯ ดีอีเอส บรรยาย “หลักสูตรนักบริหารงานป้องกันและบรรเทาสาธารณภัย” สร้างภาวะผู้นำ รู้เท่าทันกระแสความก้าวหน้าทางเทคโนโลยีสารสนเทศในยุคดิจิทัล รับมือภัยพิบัติ
รองปลัดฯ ดีอีเอส บรรยาย “หลักสูตรนักบริหารงานป้องกันและบรรเทาสาธารณภัย” สร้างภาวะผู้นำ รู้เท่าทันกระแสความก้าวหน้าทางเทคโนโลยีสารสนเทศในยุคดิจิทัล รับมือภัยพิบัติ
เมื่อวันที่ 31 มีนาคม 2564 นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม ร่วมเป็นวิทยากรบรรยายพิเศษ “หลักสูตรนักบริหารงานป้องกันและบรรเทาสาธารณภัย” (นบ.ปภ.) ของสถาบันพัฒนาบุคลากรด้านการป้องกันและบรรเทาสาธารณภัย กรมป้องกันและบรรเทาสาธารณภัย กระทรวงมหาดไทย ระบบการอบรมออนไลน์ ผ่านวีดิโอสด ( Zoom) ซึ่งเป็นหลักสูตรที่จัดทำขึ้นเพื่อพัฒนานักบริหารระดับกลาง และข้าราชการ และผู้ปฏิบัติงานในหน่วยงานภาคีเครือข่ายของกรมฯ ให้เป็นผู้บริหารที่มีศักยภาพทั้งการบริหารงานและบริหารจัดการความเสี่ยงจากสาธารณภัยตามกรอบการดำเนินงานของโลก รวมทั้งมีภาวะผู้นำ ความพร้อมทั้งความรอบรู้ ที่ทันสมัย ความคิดริเริ่ม ทัศนคติ และความรับผิดชอบต่อสังคม ทั้งนี้ผู้เข้าอบรมเกิดความรู้และเข้าใจต่อกระแสการเปลี่ยนแปลงอย่างรวดเร็วของโลก จากความก้าวหน้าทางเทคโนโลยีสารสนเทศ และการสื่อสารในโลกยุคดิจิทัลในปัจจุบัน ทำให้ทุกภาคส่วนต้องมีการปรับตัวเพื่อให้ทันต่อการเปลี่ยนแปลงในปัจจุบัน ทั้งสภาพภูมิอากาศ การเพิ่มของประชากร การขยายของตัวเมือง การทำลายทรัพยกรธรรมชาติและสิ่งแวดล้อมที่เกิดผลกระทบมากมาย ทำให้โลกต้องเผชิญกับการเกิดภัยพิบัติเพิ่มขึ้น
*********************
วันพฤหัสบดีที่ 1 เมษายน 2564
“ชัยวุฒิ” สักการะองค์ท้าวมหาพรหม พร้อมมอบนโยบายฯ เนื่องในวันเข้าปฏิบัติหน้าที่รัฐมนตรีว่าการดีอีเอสวันแรก
“ชัยวุฒิ” สักการะองค์ท้าวมหาพรหม พร้อมมอบนโยบายฯ เนื่องในวันเข้าปฏิบัติหน้าที่รัฐมนตรีว่าการดีอีเอสวันแรก
เมื่อวันที่ 1 เมษายน 2564 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) นายเนวินธุ์ ช่อชัยทิพฐ์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม พร้อมด้วย นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม และผู้บริหารและเจ้าหน้าที่หน่วยงานในสังกัดกระทรวงฯ เข้าสักการะองค์ท้าวมหาพรหม สิ่งศักดิ์สิทธิ์ประจำศูนย์ราชการเฉลิมพระเกียรติ 80 พรรษา เพื่อความเป็นสิริมงคล ในโอกาสเข้าปฏิบัติหน้าที่รัฐมนตรีว่าการกระทรวงดิจิทัลเพื่อเศรษฐกิจและสังคม และประชุมมอบนโยบายแก่ผู้บริหารกระทรวงดิจิทัลเพื่อเศรษฐกิจและสังคม
********************
วันพฤหัสบดีที่ 1 เมษายน 2564
ธอส. ขยายเวลาให้ชำระเงินกู้งวดเดือนมีนาคม 2564 ถึงวันศุกร์ที่ 2 เมษายน 2564
นาคารอาคารสงเคราะห์ (ธอส.) ประกาศขยายระยะเวลาให้ลูกค้าสินเชื่อของธนาคาร สามารถชำระเงินกู้ตามจำนวนที่ต้องชำระรายเดือน สำหรับงวดเดือนมีนาคม 2564 เพิ่มขึ้นไปอีก 2 วัน คือ ระหว่างวันที่ 1-2 เมษายน 2564
ธนาคารอาคารสงเคราะห์ (ธอส.) ประกาศขยายระยะเวลาให้ลูกค้าสินเชื่อของธนาคาร สามารถชำระเงินกู้ตามจำนวนที่ต้องชำระรายเดือน สำหรับงวดเดือนมีนาคม 2564 เพิ่มขึ้นไปอีก 2 วัน คือ ระหว่างวันที่ 1-2 เมษายน 2564 โดย ธอส. จะไม่นับว่าเป็นการชำระล่าช้าแต่อย่างใด ทั้งนี้ ธอส. ยังอำนวยความสะดวกให้กับลูกค้าในการชำระเงินกู้ในหลากหลายช่องทางอิเล็กทรอนิกส์ทุกประเภทของ ธอส. ได้แก่ Mobile Application : GHB ALL และ www.ghbank.co.th โดย Scan QR Code สอบถามรายละเอียดหรือติดตามข้อมูลข่าวสารของธนาคารเพิ่มเติมได้ที่ www.ghbank.co.th หรือ Facebook Fanpage ธนาคารอาคารสงเคราะห์ และศูนย์ลูกค้าสัมพันธ์ (Call Center) โทร 0-2645-9000
วันพฤหัสบดีที่ 1 เมษายน 2564
รมว.วธ.ประชุมหารือความร่วมมือระดับทวิภาคีด้านวัฒนธรรม ผ่านระบบการประชุมทางไกล (ZOOM) กับนางคาร์เมล เซพูโลนี รัฐมนตรีว่าการกระทรวงศิลปะ วัฒนธรรม และมรดกของนิวซีแลนด์
รมว.วธ.ประชุมหารือความร่วมมือระดับทวิภาคีด้านวัฒนธรรม ผ่านระบบการประชุมทางไกล (ZOOM) กับนางคาร์เมล เซพูโลนี (H.E. Carmel Sepuloni) รัฐมนตรีว่าการกระทรวงศิลปะ วัฒนธรรม และมรดกของนิวซีแลนด์
วันที่ ๓๑ มีนาคม ๒๕๖๔ เวลา ๐๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรมประชุมหารือความร่วมมือระดับทวิภาคีด้านวัฒนธรรม ผ่านระบบการประชุมทางไกล (ZOOM) กับนางคาร์เมล เซพูโลนี (H.E. Carmel Sepuloni) รัฐมนตรีว่าการกระทรวงศิลปะ วัฒนธรรม และมรดกของนิวซีแลนด์ เนื่องในโอกาสครบรอบ ๖๕ ปี ความสัมพันธ์ทางการทูตระหว่างราชอาณาจักรไทยและนิวซีแลนด์ โดยมี นางยุถิกา อิศรางกูร ณ อยุธยา ผู้ตรวจราชการกระทรวงวัฒนธรรม นางสาวอุรุษยา อินทรสุขศรี ผู้อำนวยการกองการต่างประเทศ กระทรวงวัฒนธรรม และเจ้าหน้าที่ที่เกี่ยวข้อง เข้าร่วมประชุม ณ ห้องประชุม ๑ ชั้น ๘ กระทรวงวัฒนธรรม พร้อมนี้ได้มีเอกอัครราชทูต ณ กรุงเวลลิงตัน และผู้แทนสถานเอกอัครราชทูตของสองประเทศเข้าร่วมสังเกตการณ์ประชุมหารือครั้งนี้ด้วย
วันพฤหัสบดีที่ 1 เมษายน 2564
รองนายกรัฐมนตรี เป็นประธานการประชุมคณะกรรมการวัฒนธรรมแห่งชาติ ครั้งที่ ๒/๒๕๖๔
รองนายกรัฐมนตรี เป็นประธานการประชุมคณะกรรมการวัฒนธรรมแห่งชาติ ครั้งที่ ๒/๒๕๖๔
วันที่ ๓๐ มีนาคม ๒๕๖๔ เวลา ๑๓.๓๐ น. นายวิษณุ เครืองาม รองนายกรัฐมนตรี เป็นประธานการประชุมคณะกรรมการวัฒนธรรมแห่งชาติ ครั้งที่ ๒/๒๕๖๔ โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม คณะกรรมการ ผู้ทรงคุณวุฒิ และผู้แทนหน่วยงานที่เกี่ยวข้อง เข้าร่วมประชุม ณ ห้องประชุม ๓๐๑ ตึกบัญชาการ ๑ ทำเนียบรัฐบาล
วันพฤหัสบดีที่ 1 เมษายน 2564
ปลัดกระทรวงกลาโหม กล่าวแสดงความยินดีแก่นายทหารสัญญาบัตรที่ได้รับพระราชทานยศทหารชั้นนายพล ประจำปีงบประมาณ พ. ศ. 2564 ครั้งที่ 2
และพิธีรายงานตัวของนายทหารสัญญาบัตรที่ได้รับพระกรุณาโปรดเกล้าโปรดกระหม่อมย้ายเข้ามารับราชการในสำนักงานปลัดกระทรวงกลาโหม
พลเอก ณัฐ อินทรเจริญ ปลัดกระทรวงกลาโหม เป็นประธานในพิธีแสดงความยินดีแก่นายทหารสัญญาบัตรที่ได้รับพระราชทานยศทหารชั้นนายพล ประจำปีงบประมาณ พ. ศ. 2564 ครั้งที่ 2 และพิธีรายงานตัวของนายทหารสัญญาบัตรที่ได้รับพระกรุณาโปรดเกล้าโปรดกระหม่อมย้ายเข้ามารับราชการในสำนักงานปลัดกระทรวงกลาโหม ซึ่งมีนายทหารสัญญาบัตร สำนักงานปลัดกระทรวงกลาโหม ได้รับพระราชทานยศทหารชั้นนายพล ประจำปีงบประมาณ พ. ศ. 2564 ครั้งที่ 2 รวม 50 นาย รวมทั้งนายทหารสัญญาบัตรที่ได้รับพระกรุณาโปรดเกล้าโปรดกระหม่อมย้ายเข้ามารับราชการในสำนักงานปลัดกระทรวงกลาโหม จำนวน 11 นาย
โอกาสนี้ปลัดกระทรวงกลาโหม ได้กล่าวแสดงความยินดี พร้อมทั้งให้โอกาสแก่นายทหารสัญญาบัตรที่ได้รับพระราชทานยศทหารชั้นนายพลทุกนายว่าท่านทั้งหลายได้รับพระราชทานยศสูงขึ้นก็ยิ่งต้องมีความรับผิดชอบมากขึ้น ขอให้ทุกท่านได้ใช้ความรู้ ความสามารถนำมาปฏิบัติหน้าที่ราชการสนองเบื้องพระยุคลบาทและนโยบายของกระทรวงกลาโหม โดยร่วมมือร่วมใจกันพัฒนาสำนักงานปลัดกระทรวงกลาโหมให้เป็นหน่วยงานที่มีศักยภาพและสามารถตอบสนองภารกิจได้อย่างมีประสิทธิภาพ และขอให้ทุกท่านปฏิบัติหน้าที่ราชการด้วยความซื่อสัตย์ มีความรับผิดชอบต่อหน้าที่ และเชื่อมั่นว่าสิ่งเหล่านี้จะนำพาให้ทุกท่านประสบความสำเร็จ มีความเจริญในหน้าที่ราชการต่อไป
วันพฤหัสบดีที่ 1 เมษายน 2564
การประชุมคณะกรรมการบริษัท อ้อยและน้ำตาลไทย จำกัด ครั้งที่ 3/2564
กระทรวงเกษตรฯ เข้าร่วมการประชุมคณะกรรมการบริษัท อ้อยและน้ำตาลไทย จำกัด
วันพุธที่31มีนาคม2564นายอำพันธุ์เวฬุตันติรองปลัดกระทรวงเกษตรและสหกรณ์เข้าร่วมการประชุมคณะกรรมการบริษัทอ้อยและน้ำตาลไทยจำกัดครั้งที่3/2564ในฐานะกรรมการ(ผู้แทนกระทรวงเกษตรและสหกรณ์)โดยมีนายกอบชัยสังสิทธิสวัสดิ์ปลัดกระทรวงอุตสาหกรรมเป็นประธานณห้องประชุมชั้น2อาคารสำนักงานปลัดกระทรวงอุตสาหกรรมกระทรวงอุตสาหกรรม
ทั้งนี้ที่ประชุมได้หารือและพิจารณาเห็นชอบในประเด็นต่างๆที่สำคัญคือ
1)เห็นชอบงบการเงินประจำปี 2563สิ้นสุดณวันที่31ธันวาคม2563
2)เห็นชอบการแต่งตั้งผู้สอบบัญชีและกำหนดค่าตอบแทนประจำปี2564
3)การจ่ายเงินประจำปี2563
4)การให้สัตยาบันการขายน้ำตาลทรายดิบเพื่อการส่งออกตามโควตาสหรัฐอเมริกาประจำปี2564
5)การอนุมัติงบประมาณในการแก้ต่างกรณีเวียดนามประกาศเปิดการไต่สวนตอบโต้การทุ่มตลาดและการอุดหนุน(AD/CVD)และอนุมัติให้อนท.ทดรองจ่ายค่าใช้จ่ายในการดำเนินการดังกล่าวไปก่อน
วันพฤหัสบดีที่ 1 เมษายน 2564
ความคืบหน้าของโครงการเราชนะ ณ วันที่ 1 เมษายน 2564
ความคืบหน้าของโครงการเราชนะ (โครงการฯ) ณ วันที่ 1 เมษายน 2564 ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 70,593 ล้านบาท
ความคืบหน้าของโครงการเราชนะ (โครงการฯ) ณ วันที่ 1 เมษายน 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 70,593 ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่ง และกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯ แล้ว จำนวน 16.8 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมา จำนวน 104,029 ล้านบาท และ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.0 ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 11,028 ล้านบาท ทำให้มีผู้ได้รับสิทธิ์ในโครงการฯ แล้ว รวมทั้งสิ้นจำนวน 32.5 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 185,650 ล้านบาท ซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการฯ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯ จำนวนทั้งสิ้นมากกว่า 1.2 ล้านกิจการ
วันพฤหัสบดีที่ 1 เมษายน 2564
ผู้ช่วยรัฐมนตรีประจำกระทรวงวัฒนธรรม เป็นประธาน "งานประกาศผลรางวัล คมชัดลึก อวอร์ด ครั้งที่ ๑๗"
ผู้ช่วยรัฐมนตรีประจำกระทรวงวัฒนธรรม เป็นประธาน "งานประกาศผลรางวัล คมชัดลึก อวอร์ด ครั้งที่ ๑๗"
วันที่ ๓๐ มีนาคม ๒๕๖๔ เวลา ๑๙.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธาน "งานประกาศผลรางวัล คมชัดลึก อวอร์ด ครั้งที่ ๑๗" โดยมี นายฉาย บุนนาค ประธานกรรมการบริหาร บริษัทเนชั่น มัลติมีเดีย กรุ๊ป จำกัด (มหาชน) นางสาวเพชรรัตน์ สายทอง ผู้ช่วยปลัดกระทรวงวัฒนธรรม ผู้บริหารกระทรวงวัฒนธรรม ศิลปิน ดารา ผู้แทนหน่วยงานภาครัฐ-ภาคเอกชน สื่อมวลชน และแขกผู้มีเกียรติ เข้าร่วมงาน ณ หอประชุมใหญ่ ศูนย์วัฒนธรรมแห่งประเทศไทย กรุงเทพฯ
ทั้งนี้ มีผู้ได้รับรางวัล อาทิ รางวัลนักแสดงนำชายยอดเยี่ยม ได้แก่ ณเดชน์ คูกิมิยะ จากเรื่อง อ้ายคนหล่อลวง
รางวัลนักแสดงสมทบหญิงยอดเยี่ยม ได้แก่ คัทลียา แมคอินทอช จากเรื่อง อ้ายคนหล่อลวง
รางวัลนักแสดงสมทบชายยอดเยี่ยม ได้แก่ พีรวิชญ์ อรรถชิตสถาพร จากเรื่อง วอน (เธอ)
รางวัลบทภาพยนตร์ไทยยอดเยี่ยม ได้แก่ กัณฑ์ปวิตร ภูวดลวิศิษฎ์ จากเรื่อง คืนยุติธรรม
รางวัลส่งเสริมการแต่งกายผ้าไทยดีเด่น ได้แก่ เขมนิจ จามิกรณ์
รางวัลเพลงละครประภาพยนตร์ส่งเสริมวัฒนธรรมดีเด่น ได้แก่ เพลงจากภาพยนตร์เรื่อง “รักนะ ซุปซุป” โดย เกรียงไกร มณวิจิตร
วันพฤหัสบดีที่ 1 เมษายน 2564
ปลัดฯ กอบชัย เป็นประธานพิธีปิดและมอบประกาศนียบัตรหลักสูตร นักบริหารการอุตสาหกรรมระดับสูง รุ่นที่ 21
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานพิธีปิดและมอบประกาศนียบัตรหลักสูตร นักบริหารการอุตสาหกรรมระดับสูง รุ่นที่ 21 ณ ห้องดวงกมล โรงแรมเดอะ สุโกศล กรุงเทพฯ
วันนี้ (1 เมษายน 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานพิธีปิดและมอบประกาศนียบัตรหลักสูตร นักบริหารการอุตสาหกรรมระดับสูง รุ่นที่ 21 โดยมี นายสหวัฒน์ โสภา ผู้ช่วยปลัดกระทรวงอุตสาหกรรม นางรวีวรรณ อุตรนคร ผู้อำนวยการกองกลาง นางสุนีย์ โสภณ ผู้อำนวยกองการบริหารทรัพยากรบุคคล เข้าร่วม ณ ห้องดวงกมล โรงแรมเดอะ สุโกศล กรุงเทพฯ
ทั้งนี้ การฝึกอบรมหลักสูตร นักบริหารการอุตสาหกรรมระดับสูง รุ่นที่ 21 ได้ดำเนินการฝึกอบรม ระหว่างวันที่ 23 พฤศจิกายน 2563 - 1 เมษายน 2564 โดยในปีนี้มีนักบริหาร เข้ารับการฝึกอบรม จำนวน 40 คน
วันพฤหัสบดีที่ 1 เมษายน 2564
คณะผู้บริหารกระทรวงอุตสาหกรรม เยี่ยมชมศูนย์ทดสอบยานยนต์และยางล้อแห่งชาติ (ATTRIC)
นายธีระยุทธ  วานิชชัง  ผู้ช่วยรัฐมนตรีประจำกระทรวงอุตสาหกรรม เยี่ยมชมศูนย์ทดสอบยานยนต์และยางล้อแห่งชาติ (ATTRIC)  ณ  ศูนย์ทดสอบยานยนต์และยางล้อแห่งชาติ ตั้งอยู่ที่อำเภอสนามชัยเขต จังหวัดฉะเชิงเทรา
จังหวัดฉะเชิงเทรา : วันนี้ (1 เมษายน 2564) นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม พร้อมด้วยนายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม นางสาวพะเยาว์ คำมุข รองผู้อำนวยการสำนักงานเศรษฐกิจอุตสาหกรรม พร้อมคณะลงพื้นที่เยี่ยมชมติดตามความก้าวหน้าการดำเนินงานของศูนย์ทดสอบยานยนต์และยางล้อแห่งชาติ หรือ Automotive and Tyre Testing, Research and Innovation Center : ATTRIC เยี่ยมชมการทดสอบยางล้อ การทดสอบแบตเตอรี่ยานยนต์ไฟฟ้า พร้อมทั้งเยี่ยมชมสนามทดสอบยางล้อ และสนามทดสอบยานยนต์และชิ้นส่วนยานยนต์ โดยมีนายธนะ อัลภาชน์ รองเลขาธิการสำนักงานมาตรฐานผลิตภัณฑ์อุตสาหกรรม นายพิสิฐ รังสฤษฎ์วุฒิกุล ผู้อำนวยการสถาบันยานยนต์ ให้การต้อนรับ ศูนย์ทดสอบยานยนต์และยางล้อแห่งชาติ ตั้งอยู่ที่อำเภอสนามชัยเขต จังหวัดฉะเชิงเทรา #ศูนย์ทดสอบยานยนต์และยางล้อแห่งชาติ #กระทรวงอุตสาหกรรม
วันพฤหัสบดีที่ 1 เมษายน 2564
ปิดโครงการคนละครึ่ง ยอดใช้จ่ายกว่า 1 แสนล้านบาท
โครงการคนละครึ่งและโครงการคนละครึ่ง ระยะที่ 2 ได้สิ้นสุดแล้วเมื่อวันที่ 31 มีนาคม 2564 มียอดการใช้จ่ายตลอดโครงการ 102,065 ล้านบาท แบ่งเป็นเงินที่ประชาชนจ่าย 52,251 ล้านบาท และภาครัฐร่วมจ่ายอีก 49,814 ล้านบาท โดยมีผู้ใช้สิทธิทั้งสิ้น 14,793,502 คน
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการคนละครึ่งและโครงการคนละครึ่ง ระยะที่ 2 ได้สิ้นสุดแล้วเมื่อวันที่ 31 มีนาคม 2564 มียอดการใช้จ่ายตลอดโครงการ 102,065 ล้านบาท แบ่งเป็นเงินที่ประชาชนจ่าย 52,251 ล้านบาท และภาครัฐร่วมจ่ายอีก 49,814 ล้านบาท โดยมีผู้ใช้สิทธิทั้งสิ้น 14,793,502 คน จากเป้าหมาย 15 ล้านคน ในจำนวนนี้มีการใช้จ่ายตั้งแต่ 3,000 บาทขึ้นไป จำนวน 13,653,565 คน หรือประมาณร้อยละ 92 ของผู้ใช้สิทธิทั้งหมด โดยมีคนใช้จ่ายครบ 3,500 บาท จำนวน 7,819,925 คน ซึ่งจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร ชลบุรี สมุทรปราการ สงขลา และเชียงใหม่ ส่งผลให้การบริโภคภายในประเทศขยายตัวต่อเนื่องเป็นเวลาเกือบ 6 เดือนตั้งแต่ไตรมาสสุดท้ายของปี 2563 ถึงไตรมาสแรกของปี 2564 แสดงถึงความร่วมมือร่วมใจของประชาชนและผู้ประกอบการรายย่อยที่มีส่วนช่วยส่งเสริมการบริโภคในทุกพื้นที่ทั่วประเทศ ฟื้นฟูเศรษฐกิจฐานราก และก่อให้เกิดการหมุนเวียนของการผลิตและการค้าที่เกี่ยวเนื่องอย่างเป็นรูปธรรม ส่งผลให้โครงการคนละครึ่งประสบความสำเร็จเป็นอย่างสูง
โฆษกกระทรวงการคลัง ได้ให้ข้อมูลเพิ่มเติมว่า กระทรวงการคลังได้ตรวจพบการใช้จ่ายที่ไม่เป็นไปตามเงื่อนไขของโครงการคนละครึ่ง และได้มีการระงับการใช้แอปพลิเคชันและการจ่ายเงินร้านค้า รวมทั้งจัดส่งข้อมูลร้านค้าและบุคคลที่เกี่ยวข้องกับการกระทำผิดดังกล่าวให้แก่สำนักงานตำรวจแห่งชาติ (สตช.) และกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) เพื่อใช้ในการสืบสวนสอบสวนและดำเนินการทางกฎหมายแล้วทั้งสิ้น 749 ราย โดยมีการร้องทุกข์กล่าวโทษร้านค้าและประชาชนที่เกี่ยวข้องแล้ว 85 ราย ส่วนที่เหลืออยู่ระหว่างการตรวจสอบของ สตช. และ ปอศ. และจะมีการร้องทุกข์กล่าวโทษเพิ่มเติมต่อไป ทั้งนี้ ผู้ที่ไม่ปฏิบัติตามหลักเกณฑ์และเงื่อนไขของโครงการคนละครึ่งจะไม่สามารถเข้าร่วมโครงการอื่นของกระทรวงการคลังได้อีก
โครงการคนละครึ่ง
สำนักงานเศรษฐกิจการคลัง โทร. 02 273 9020 ต่อ 3697 3527 3548 3509
ธนาคารกรุงไทย จำกัด (มหาชน) โทร. 02-111-1122 (24 ชั่วโมง)
วันพฤหัสบดีที่ 1 เมษายน 2564
นายกรัฐมนตรีสนับสนุนการใช้พลังงานสะอาดเดินหน้าแผนแม่บทยุทธศาสตร์ฯ ลดโลกร้อน ลด PM 2.5 พร้อมเร่งดำเนินการศึกษาโครงการบรรเทาภัยแล้ง ยืนยันรัฐบาลทำอย่างเต็มที่
นายกรัฐมนตรีสนับสนุนการใช้พลังงานสะอาดเดินหน้าแผนแม่บทยุทธศาสตร์ฯ ลดโลกร้อน ลด PM 2.5 พร้อมเร่งดำเนินการศึกษาโครงการบรรเทาภัยแล้ง ยืนยันรัฐบาลทำอย่างเต็มที่
วันนี้ (1 เม.ย. 64) เวลา 15.00 น. ณ บริเวณทางเชื่อมตึกไทยคู่ฟ้าและภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์สื่อภายหลังการประชุมคณะกรรมการนโยบายพลังงานแห่งชาติ ครั้งที่ 1/2564 ว่า การประชุม เพื่อเดินหน้าระยะที่ 2 ให้เกิดการร่วมทุน การลงทุนต่าง ๆ จากภาคเอกชน ซึ่งจะต้องสร้างความโปร่งใส ความเชื่อมั่น รวมทั้งแผนพัฒนาพลังงานระยะต่อไปด้วย เพราะการใช้เทคโนโลยีสูง และเทคโนโลยีที่ใช้ปริมาณไฟฟ้าสูงมากอาจจะก่อให้เกิดผลกระทบกับประชาชนโดยรวมทั่วไป ซึ่งจะต้องจัดหาพลังงานให้มากขึ้น และสนับสนุนให้มีการใช้เทคโนโลยีมากขึ้นในพื้นที่ EEC รวมถึงการสนับสนุนพลังงานสะอาด พลังงานโลก รัฐบาลกำลังเดินหน้าตามแผนแม่บทยุทธศาสตร์ฯ ที่จะลดโลกร้อนและลดปัญหา PM 2.5 เพื่อให้เกิดความทั่วถึงเข้าถึงโอกาสและความเป็นธรรม คือ การดูแลผู้มีรายได้น้อยไปด้วย ทุกอย่างต้องบริหารด้วย Big Data ใหม่ทั้งหมด เพื่อให้เกิดความชัดเจนขึ้น
นอกจากนี้ รัฐบาลได้ดำเนินการศึกษาโครงการบรรเทาภัยแล้ง อาทิ โครงการประตูน้ำเพื่อสกัดกั้นน้ำเค็ม โครงการกักเก็บน้ำก่อนที่จะไหลลงสู่แม่น้ำระหว่างประเทศ ที่ต้องรองบประมาณในการดำเนินงานเนื่องจากเป็นโครงการที่ต้องใช้เงินลงทุนสูง แต่รัฐบาลได้มุ่งเน้นที่จะหาเงินมาลงทุนในโครงการดังกล่าว
นายกรัฐมนตรียังยืนยันถึงสถานการณ์ด้านการเงินการของไทยยังแข็งแกร่ง ขณะที่การค้าระหว่างประเทศไทย – เมียนมา ยังมีการขนส่งปกติ ซึ่งต้องแยกแยะระหว่างความมั่นคง เศรษฐกิจ สังคม รวมทั้งการดูแลผู้อพยพ ซึ่งเป็นภาระหน้าที่ที่ผูกพันกันมาอย่างยาวนาน อย่างไรก็ตาม ได้ดำเนินการด้วยความระมัดระวังอย่างถึงที่สุด เตรียมรับมือกับสถานการณ์ที่จำเป็น ยืนยันรัฐบาลจะทำอย่างเต็มที่
.................................................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 1 เมษายน 2564
รมว.วธ.เป็นประธานในพิธีบําเพ็ญกุศล เนื่องในโอกาสวันคล้ายวันสถาปนากรมศิลปากร ครบรอบ ๑๑๐ ปี
รมว.วธ.เป็นประธานในพิธีบําเพ็ญกุศล เนื่องในโอกาสวันคล้ายวันสถาปนากรมศิลปากร ครบรอบ ๑๑๐ ปี
วันที่ ๒๗ มีนาคม ๒๕๖๔ เวลา ๑๐.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรมเป็นประธานในพิธีบําเพ็ญกุศล เนื่องในโอกาสวันคล้ายวันสถาปนากรมศิลปากร ครบรอบ ๑๑๐ ปี และมอบรางวัลให้แก่ข้าราชการพลเรือนดีเด่น และผู้ปฏิบัติงานดีเด่นในสังกัดกรมศิลปากร โดยมี นายเอนก สีหามาตย์ ที่ปรึกษารัฐมนตรีว่าการกระทรวงวัฒนธรรม นายกิตติพันธ์ พานสุวรรณ รองปลัดกระทรวงวัฒนธรรม นายประทีป เพ็งตะโก อธิบดีกรมศิลปากร ผู้บริหารกระทรวงวัฒนธรรม ข้าราชการและเจ้าหน้าที่ เข้าร่วม ณ พระที่นั่งพุทไธสวรรย์ พิพิธภัณฑสถานแห่งชาติ พระนคร
วันพฤหัสบดีที่ 1 เมษายน 2564
จ่ายค่าตอบแทน อสม. ต่อ 3 เดือน
...
ยินดีกับพี่น้องชาว อสม. ผู้ที่เป็นกำลังสำคัญในการเฝ้าระวังป้องกันการแพร่ระบาดโรคโควิด-19 ล่าสุด ครม. เห็นชอบโครงการค่าตอบแทน เยียวยา ชดเชยและเสี่ยงภัย สำหรับการปฏิบัติงานของอาสาสมัครสาธารณสุขประจำหมู่บ้าน (อสม.) ในการเฝ้าระวัง ป้องกันและควบคุมโรคติดเชื้อไวรัสโคโรนา 2019 ในชุมชน ซึ่งจะทำให้ชาว อสม. จำนวน 1,039,729 คน และ อสส. 10,577 คน รวมทั้งสิ้น 1,050,306 คน ได้รับเงินค่าป่วยการในการปฏิบัติหน้าที่อีก 3 เดือน (เม.ย. – มิ.ย. 2564) วงเงินรวมไม่เกิน 1,575.4590 ล้านบาท
.
ซึ่งเงินจำนวนดังกล่าว จะช่วยสนับสนุนบทบาทของชาว อสม. และ อสส. ในการสื่อสาร ให้ความรู้ สร้างความเข้าใจเกี่ยวกับวัคซีนป้องกันโรคโควิด-19 รวมถึงสำรวจ และติดตามอาการประชาชนกลุ่มเป้าหมายที่ได้รับวัคซีนในชุมชน นอกจากนี้ จะเร่งฉีดวัคซีนโควิด -19 แก่ชาวอสม. และ อสส. ทุกราย เพื่อลดความเสี่ยงในการปฏิบัติหน้าที่
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 1 เมษายน 2564
ทุน สควค. สร้างครูวิทย์ ระยะ 4 เสริมกำลังพัฒนาประเทศ
งันพฤหัสบดีที่ 1 เมษายน 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบอนุมัติทุนโครงการส่งเสริมการผลิตครูที่มีความสามารถพิเศษทางวิทยาศาสตร์และคณิตศาสตร์ หรือ ทุน สควค. ระยะที่ 4 ปี 2564 - 2567 วงเงิน 1,650 ล้านบาท เพื่อผลิตครูวิทยาศาสตร์ คณิตศาสตร์ ที่มีศักยภาพสูง ให้เป็นผู้นำการเปลี่ยนแปลงที่สอดคล้องกับการเรียนรู้ยุคใหม่ จำนวน 1,200 คน แบ่งเป็นทุนปริญญาตรี - โท สาขาวิทยาศาสตร์ และสาขาวิทยาศาสตร์ศึกษา 600 ทุน และทุนระดับปริญญาโท เพื่อศึกษาต่อในคณะครุศาสตร์และศึกษาศาสตร์ 600 ทุน ซึ่งครูจากทุน สควค. นี้ จะบรรจุในโรงเรียนมัธยม ตั้งแต่ปี 2570-2573 โดยจะกระจายไปจังหวัดละ 1 - 2 คน ช่วยเพิ่มศักยภาพการเรียนการสอนด้านวิทยาศาสตร์และคณิตศาสตร์ให้สูงขึ้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 1 เมษายน 2564
พิธีมอบเกียรติบัตร และเข็มเชิดชูเกียรติให้แก่ข้าราชการพลเรือนดีเด่นของกระทรวงอุตสาหกรรม ประจำปี 2563
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีมอบเกียรติบัตร และเข็มเชิดชูเกียรติให้แก่ข้าราชการพลเรือนดีเด่นของกระทรวงอุตสาหกรรม ประจำปี 2563   ณ ห้องประชุม อก.1 ชั้น 2 สปอ.
วันนี้ (1 เมษายน 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีมอบเกียรติบัตร และเข็มเชิดชูเกียรติให้แก่ข้าราชการพลเรือนดีเด่นของกระทรวงอุตสาหกรรม ประจำปี 2563 เพื่อเป็นการยกย่องเชิดชูเกียรติ พร้อมทั้งเป็นการสร้างขวัญและกำลังใจแก่ข้าราชการพลเรือนดีเด่น รวมถึงเพื่อเป็นการยกย่องส่งเสริมข้าราชการกระทรวงอุตสาหกรรม โดยมี นางวรวรรณ ชิตอรุณ นายจุลพงษ์ ทวีศรี และนายภานุวัฒน์ ตริยางกูรศรี รองปลัดกระทรวงอุตสาหกรรม พร้อมด้วยผู้บริหารระดับสูงกระทรวงอุตสาหกรรม ร่วมเป็นเกียรติ ณ ห้องประชุม อก.1 ชั้น 2 สปอ.
ซึ่งผู้ได้รับรางวัลข้าราชการพลเรือนดีเด่นของกระทรวงอุตสาหกรรม ประจำปี 2563 มีจำนวน 11 คน โดยผู้ที่ได้รับรางวัลข้าราชการพลเรือนดีเด่นของสำนักงานปลัดกระทรวงอุตสาหกรรม ประจำปี 2563 คือ นายจุฬานนท์ จันหลง นักวิเคราะห์นโยบายและแผนชำนาญการ สำนักงานรัฐมนตรี และผู้ที่ได้รับรางวัลคนดีศรี สปอ. ปี 2563 คือนายวริทธิ์ สมทรง นิติกรชำนาญการ กองกฎหมาย และนางสาวประไพศรี คงสินรัตนชัย นักวิเคราะห์นโยบายและแผนชำนาญการ กองตรวจราชการ
วันพฤหัสบดีที่ 1 เมษายน 2564
โฆษกรัฐบาลยืนยัน คงอัตราภาษีมูลค่าเพิ่ม (VAT) ที่ 7% รัฐบาลยังไม่คิดปรับเพิ่ม
โฆษกรัฐบาลยืนยัน คงอัตราภาษีมูลค่าเพิ่ม (VAT) ที่ 7% รัฐบาลยังไม่คิดปรับเพิ่ม
วันที่ 1 เม.ย.64 นายอนุชา บูรพชัยศรี โฆษกประจำสำนักนายกรัฐมนตรี ยืนยันรัฐบาลยังไม่มีแนวคิดในการปรับภาษีมูลค่าเพิ่ม พร้อมคงเป้าหมายการเติบโตทางเศรษฐกิจ GDP ปีนี้ที่ร้อยละ 4
โฆษกประจำสำนักนายกรัฐมนตรี ยังกล่าวว่า ประเทศไทย ได้กำหนดอัตราภาษีมูลค่าเพิ่ม ไว้ที่ร้อยละ 10 ตามประมวลรัษฎากร ตั้งแต่มีการเปลี่ยนแปลงจากระบบภาษีการค้ามาเป็นระบบภาษีมูลค่าเพิ่มเมื่อปี 2535 แต่ได้มีการบรรเทาลดอัตราภาษีมูลค่าเพิ่ม ซึ่งที่ผ่านมาคณะรัฐมนตรีจะออกพระราชกฤษฎีกาลดภาษีมูลค่าเพิ่มเหลือร้อยละ 7 เป็นระยะ ๆ จะมีเพียงก็แต่เพียงในช่วงวิกฤตต้มยำกุ้งปี 2540 เท่านั้นที่มีการขึ้นอัตราภาษีมูลค่าเพิ่มเป็นร้อยละ 10
ทั้งนี้ คณะรัฐมนตรีมีมติเมื่อวันที่ 25 สิงหาคม 2563 ให้คงการจัดเก็บภาษีมูลค่าเพิ่มในอัตราร้อยละ 7 สำหรับการขายสินค้า การให้บริการ หรือการนำเข้าทุกกรณีที่เข้าลักษณะต้องเสียภาษีมูลค่าเพิ่ม สำหรับรายการที่เกิดขึ้นตั้งแต่วันที่ 1 ตุลาคม 2563 ถึง 30 กันยายน 2564 เพื่อช่วยลดภาระค่าครองชีพให้แก่ประชาชน ซึ่งอัตราส่วน 1 ใน 9 ของภาษีมูลค่าเพิ่มนั้นจะถูกโอนให้แก่องค์กรปกครองส่วนท้องถิ่นตามกฎหมาย
ทั้งนี้ โฆษกประจำสำนักนายกรัฐมนตรียังได้ให้ข้อมูลเพิ่มเติมว่า ในแต่ละประเทศมีอัตราภาษีมูลค่าเพิ่มที่แตกต่างกันไป อาทิ อินโดนีเซีย เวียดนาม และญี่ปุ่นจัดเก็บภาษีมูลค่าเพิ่มที่อัตราร้อยละ 10 สิงคโปร์จัดเก็บที่ร้อยละ 7 มาเลเซียจัดเก็บที่ร้อยละ 6 ซึ่งไทยมีการจัดเก็บภาษีมูลค่าเพิ่มที่ร้อยละ 7 เพื่อให้สอดคล้องกับสภาวการณ์ด้านเศรษฐกิจ ไม่เป็นภาระแก่ประชาชนเกินจำเป็น และช่วยกระตุ้นการเติบโตทางเศรษฐกิจอีกทางหนึ่งด้วย
วันพฤหัสบดีที่ 1 เมษายน 2564
บอร์ด บสย. แต่งตั้ง “วสุกานต์ วิศาลสวัสดิ์” รักษาการผู้จัดการทั่วไป
คณะกรรมการ บสย. ประชุมครั้งที่ 4/2564 เมื่อวันที่ 8 มี.ค.2564 และ ธปท. เห็นชอบแต่งตั้ง นางวสุกานต์ วิศาลสวัสดิ์ รอง ผจก.ทั่วไปอาวุโส สายการเงิน ดำรงตำแหน่ง รักษาการผู้จัดการทั่วไป บสย. มีผลตั้งแต่วันที่ 1 เม.ย.2564 เป็นต้นไป
รายงานจากบรรษัทประกันสินเชื่ออุตสาหกรรมขนาดย่อม (บสย.) แจ้งว่า คณะกรรมการบรรษัทประกันสินเชื่ออุตสาหกรรมขนาดย่อม (บสย.)ในการประชุมครั้งที่ 4/2564 เมื่อวันที่ 8 มีนาคม 2564 และธนาคารแห่งประเทศไทย เห็นชอบแต่งตั้ง นางวสุกานต์ วิศาลสวัสดิ์ รองผู้จัดการทั่วไปอาวุโส สายการเงิน ดำรงตำแหน่ง รักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม มีผลตั้งแต่วันที่ 1 เมษายน 2564 เป็นต้นไป
ประวัติ   นางวสุกานต์ วิศาลสวัสดิ์ อายุ 59 ปี
ตำแหน่งปัจจุบัน รักษาการผู้จัดการทั่วไป และ รองผู้จัดการทั่วไปอาวุโส สายงานการเงิน
การศึกษา  พัฒนบริหารศาสตร์มหาบัณฑิต การวิเคราะห์และประเมินโครงการ สถาบันบัณฑิตพัฒนบริหารศาสตร์
เศรษฐศาสตรบัณฑิต สาขาการเงินและการธนาคาร มหาวิทยาลัยธรรมศาสตร์
ประสบการณ์ทำงาน
1 เม.ย. 2564  รักษาการผู้จัดการทั่วไป บสย.
ธ.ค.2563 – มี.ค.2564 รองผู้จัดการทั่วไปอาวุโส สายงานการเงิน บสย.
มี.ค. - พ.ย.2564 รองผู้จัดการทั่วไป สายงานการเงิน บสย.
พ.ศ.2559 – 2563 กรรมการและผู้จัดการ บรรษัทตลาดรองสินเชื่อที่อยู่อาศัย
พ.ศ.2557 – 2558 ประธานเจ้าหน้าที่บริหารสายงานการเงิน และประธานเจ้าหน้าที่บริหาร บริษัท เอสเอฟ คอร์ปอเรชั่น จำกัด (มหาชน)
พ.ศ.2554 - 2557  รองกรรมการผู้อำนวยการใหญ่ สายการเงินและการบัญชี บริษัท การบินไทย จำกัด (มหาชน)
พ.ศ.2552 – 2554 ผู้อำนวยการใหญ่ สายการเงิน และผู้อำนวยการใหญ่ ฝ่ายพัฒนาธุรกิจ บริษัท การบินไทย จำกัด (มหาชน)
พ.ศ.2548 – 2552 ผู้อำนวยการฝ่ายเงินทุน สายการเงินและการบัญชี บริษัท การบินไทย จำกัด (มหาชน)
พ.ศ.2558 – 2559 กรรมการอิสระ และประธานกรรมการตรวจสอบ บริษัท ซิลิค คอร์ป จำกัด (มหาชน)
พ.ศ.2558 – 2559 กรรมการอิสระ กรรมการควบคุมภายในและปฏิบติตามกฎหมาย
กรรมการลงทุน และประธานกรรมการบริหารจัดการความเสี่ยง
บริษัท กรุงไทย แอกซ่า ประกันชีวิตจำกัด (มหาชน)